Komisijos sprendimas
2003 m. birželio 20 d.
dėl tam tikrų apsaugos priemonių, susijusių su beždžionių raupų virusu
(pranešta dokumentu Nr. C(2003) 1953)
(tekstas svarbus EEE)
(2003/459/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą (EB) 91/496/EEB [1], nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB, su paskutiniais pakeitimais, padarytais Tarybos direktyva 96/43/EB [2], ypač į jos 18 straipsnio 1 dalį,
kadangi:
(1) Tam tikrose Jungtinių Amerikos Valstijų dalyse patvirtintas Beždžionių raupų virusas.
(2) Jungtinių Amerikos Valstijų kompetentingų institucijų duomenys rodo, kad šie prerijų šunys galėjo užsikrėsti kontaktuodami su ne naminių rūšių graužikais (Gambijos žiurke), importuotais iš Afrikos drėgnųjų atogrąžų girių zonos, kurioje liga yra endeminė.
(3) Žinomi endeminių zonų židiniai yra Afrikos drėgnųjų atogrąžų girių voverės ir ne naminių rūšių graužikai. Nors ligos pavadinimas to nerodo, beždžionės ir primatai atsitiktinai užsikrečia tiesiogiai arba netiesiogiai kontaktuodami su užkrėstu židiniu.
(4) Beždžionių raupų virusas - tai zoonozinė liga, kuria Europos Sąjungoje nesergama.
(5) Bendrijoje reikia skubiai priimti būtinas apsaugos priemones Jungtinėse Valstijose kilusių arba iš jų atvežamų prerijų šunų atžvilgiu.
(6) Todėl siekiant išvengti Jungtines Amerikos Valstijas ištikusios padėties, reikia sustabdyti židinyje esančių rūšių importą iš endeminių zonų.
(7) Tačiau valstybėms narėms reikėtų palikti galimybę leisti importuoti apibrėžtiems tikslams, remiantis 1992 m. liepos 13 d. Direktyva 92/65/EEB [3], nustatančia gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatosreikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją, su paskutiniais pakeitimais, padarytais Reglamentu (EB) Nr. 1282/2002 [4].
(8) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės draudžia importuoti Jungtinių Amerikos Valstijų kilmės ir iš jų įvežamus prerijų šunis (Cynomys sp.).
2 straipsnis
Valstybės narės draudžia importuoti pietinės Afrikos Sacharos regiono trečiųjų šalių kilmės arba iš jų įvežamus nenaminių rūšių graužikus bei voveres.
3 straipsnis
Nuostatas, leidžiančias nukrypti nuo 1 ir 2 straipsniuose numatytų draudimų, gali patvirtinti valstybės narės kompetentingos institucijos, remdamosi importu tarp Tarybos direktyvos 92/65/EB 2 straipsnyje apibrėžtų įstaigų.
4 straipsnis
Valstybės narės iš dalies pakeičia importui taikomas savo priemones, kad jos atitiktų šio sprendimo nuostatas, ir tuoj pat viešai paskelbia priimtas priemones. Apie tai jos nedelsdamos praneša Komisijai.
5 straipsnis
Šis sprendimas peržiūrimas atsižvelgiant į tai, kaip Jungtinėse Amerikos Valstijose keičiasi su liga susijusi padėtis.
6 straipsnis
Šis sprendimas skirtas valstybėms narėms.
Priimta Briuselyje, 2003 m. birželio 20 d.